钦定古今图书集成/方舆汇编/职方典/第1542卷 > 《月潭寺记》王训
## 钦定古今图书集成/方舆汇编/职方典/第1542卷 > 《月潭寺记》王训

贵，与楚邻封，当两疆之界，曰“东坡。”由道左入，跻攀林
麓，仅百武许。有飞岩倒悬，巑岏巧怪，垂珠滴乳，尽态
极奇，若神蛟之驾秋云，鸣凤之骞晴汉。又如千乘万
骑，浮空以驰，仙子灵姝，御风而下。虽以五丁之力，吴
刚之技，追而琢之，不足以方其妙，盖天成也。旁有崆
峒，邃不可入，而一清泉泠泠自半岩出，奔流平野，居
人饮焉，其佳胜无与为比。惟在彝区，古所弗治，故辙
迹罕焉。爰自皇明一统，始制兵卫，隶贵曰“兴隆”，隶楚
曰偏桥，而周道由之。由是往来者得以观游。间有学
佛者，结庐号“普陀岩。”正统间，游僧德斌来营寺址，名
曰“月潭。”时贵之都指挥使常智为卫，兴隆倡众募财，
首建正室，中塑法像，金碧丽美，茂林修竹，环拥芳翠，
遂有闻于四方。余惟山川因人而显，宇内佳山水，经
品题而载《舆志》者固多。若斯岩之美，盖千百而什一
也。